Simon Emil Ammitzbøll (LA), 2012-10-04:
Statsministeren sagde, at det har været en spændende debat.
Det kan man jo diskutere, for det kræver jo, at der er nogle at debattere med.
Og det er tydeligt, at regeringen ikke aner sit levende råd.
Gennem hele ugen har regeringen desperat forsøgt at få os til at debattere folkeskole og uddannelse.
Det er naturligvis vigtige emner, men regeringen har forsøgt at tage fokus væk fra det altoverskyggende problem, som alle efterlyser en løsning på, nemlig arbejdspladserne, der fosser ud af Danmark, fordi konkurrenceevnen er for lav og skatten for høj.
Så kraftigt var forsøget på at lægge et røgslør ud i første runde, at regeringspartiernes ordførere forsøgte at debattere alt mellem himmel og jord og endte i dogmer for den såkaldte nye nordiske skole.
Hvad er så det allerførste dogme i den nye nordiske skole?
Der står bl.a. handling frem for ord.
Altså, hvis dog bare regeringen ville lytte til dette dogme, for hvis der er en ting, denne debat har været udtryk for, er det det modsatte, nemlig ord uden handling – ord om arbejdspladser, ord om konkurrenceevne, ord om vækst og ord om virksomheder, men ingen tegn på handling.
Der er absolut ingen handling, for regeringen er fastlåst og aner ikke, hvad den skal gøre.
Vi fra de borgerlige partier har igen og igen skullet svare på, hvordan vi vil håndtere situationen om 3 år, når der forhåbentlig er et borgerligt flertal i Danmark.
Det svarer vi beredvilligt på, men hvor er det egentlig imponerende, at regeringen og regeringspartiernes ordførere slet ikke forholder sig til situationen her og nu.
Der er ingen svar, men kun snak om, hvad de andre skal gøre om 3 år.
Men det er nu, vi har brug for løsninger.
Det er nu, der er brug for handling frem for ord.
Altså, undskyld mig, men de pebernødder, som de borgerlige regeringer gav i skattelettelser, har overhovedet ikke haft nogen indflydelse på, om Danmark er i krise eller ej.
Hvor er det dog belastende at høre på, at Socialdemokraterne beskylder Venstre for at indføre fedtskatten – og undskyld, det er, samtidig med at Venstre beskylder Socialdemokraterne for at forhøje den.
Faktum er jo, at alle, både Socialdemokraterne og Venstre, var enige om fedtskatten og i dag er enige om, at den bør afskaffes igen.
Det var det, Liberal Alliance sagde fra begyndelsen, nemlig at det er en elendig idé.
Lad os holde op med snakken og se at få den afskaffet.
Vi skal have gang i at skaffe en bedre konkurrenceevne, vi skal have gang i at skabe betingelser for virksomhederne, så vi kan få arbejdspladser i Danmark.
Jeg er overrasket over, at venstrefløjen tilsyneladende kun er optaget af, hvordan de arbejdsløse skal behandles, mens de ikke har et arbejde.
Man er overhovedet ikke interesseret i, hvordan folk får et arbejde.
Og jeg er nødt til at sige, at uanset hvor godt vi behandler de arbejdsløse, så får de det aldrig så godt som den dag, hvor der er et rigtigt job til dem.
I debatten var der også nogle, der spurgte til lavskattelande som Island og Irland og om, hvilke problemer der kunne være i disse.
OECD har lavet nogle fremskrivninger frem til 2017 for at se, hvordan BNP med de vækstforventninger, der er, vil være pr. indbygger.
Der vil det være sådan, at i Finland vil man have et BNP pr. indbygger, der er 4,3 pct. højere end i Danmark, i Storbritannien 4,2 pct. højere end i Danmark, i Belgien 4,8 pct. højere end i Danmark, i Tyskland 8 pct. højere end i Danmark og – nu kommer det – i Island, som jo har gjort alt galt med skatten,
har man i 2017 en forventning om et BNP på 9,9 pct. højere end i Danmark og i Irland, som var det andet skræmmeeksempel, en forventning om et BNP pr. indbygger i 2017, der er 21,3 pct. højere end i Danmark.
Tallene taler jo deres klare sprog.
Det er sådan, at venstrefløjens skræmmebilleder kommer til at klare sig bedst, mens venstrefløjens allierede i Grækenland og de tidligere socialdemokrater i Spanien har kørt deres lande i sænk i offentlig gæld.
Så om igen, vil jeg sige til statsministeren, man kunne lade sig inspirere af Anker Jørgensens handling i 1982.